Torsten Schack Pedersen (V), 2023-03-29:
Det er ved at være begyndende forår i Danmark, og det er noget ganske uvant for en finanslovsbehandling, for der plejer vi at kunne se hen imod et farvel til grønne blade og goddag til mørket, men det er vendt på hovedet i år – som så meget andet, fristes man til at sige, for det er historiske tider.
Der er atter krig i Europa, og det er det blodige farvand og dets følger, dansk politik skal navigere i.
Og der er nok af udfordringer, som skal klares.
Inflationen er fortsat høj, vores sundhedsvæsen er under pres, og der er brug for handling på både klima og vores fælles sikkerhed.
Det er akutte problemer, som kræver ansvarlige og holdbare løsninger.
Og forudsætningen for at løse dem er samarbejde og en stærk dansk økonomi.
Alt det er finansloven her en lille brik i løsningen af, for med høj inflation er der fortsat brug for en stram og ansvarlig finanspolitik.
Og selv om inflationen er på vej ned, er den stadig høj, og det kan mærkes – 7,7 pct. sidste år og forventeligt yderligere 3,9 pct. i år.
Som Ekstra Bladet oven på regeringens finanslovsforslag udtrykte det i meget direkte vendinger i deres leder: »Inflation er den største ødelægger af almindelige menneskers økonomi.
Den betyder, at fagbevægelsen begynder på minus, når den går til overenskomstforhandlinger.
Den betyder, at almindelige lønmodtagere får formalet deres pensionsopsparing til støv.
Den betyder, at man ikke aner, om den løn, man kan leve af i dag, vil slå til om et år.«
Det var en meget direkte beskrivelse.
Og det har givet panderynker rundtom i mange danske hjem.
Og derfor er og har det været regeringens primære hensyn at tøjle inflationen, for regeringen kerer sig om danskernes økonomiske situation.
Det er også politisk handling at holde sig tilbage for at begrænse prisstigningerne; ja, det er måske kedeligt, men det er ansvarligt.
Lige så vel som at danske familier i skyggen af høje priser og kriser har måttet rykke sammen i bussen, har man, om man så må sige, gjort det samme her på Christiansborg.
Ud fra Marienborg er kommet en ny og utraditionel familie, der blander de politiske farver med et frisk syn – en form for sammenbragt regnbuefamilie, om man vil.
Vi er ikke enige om alt, men måske mere, end vi troede.
Og viljen til ansvarlighed har vist sig ikke at fejle noget.
For historisk store udfordringer for danskerne kalder på et historisk samarbejde, der kan garantere den nødvendige ansvarlighed og målrettede handlinger.
Vi greb en mulighed, som vi ikke havde troet på førhen – en mulighed for ikke at skulle skændes om de små ting og puste sig op, men en mulighed for at sikre ansvarlige løsninger for at udvikle Danmark.
Regeringen har sammen prioriteret en række initiativer, som vi mener skaber de nødvendige og ansvarlige rammer for vores økonomi.
Det her finanslovsforslag løser på ingen måde alle problemer, men der er ikke længe til august, hvor der allerede fremsættes det næste finanslovsforslag.
Derfor leverer vi også finansiering til aftalerne om inflationshjælp og akutpakken til sundhedsvæsenet.
Dernæst skal vi sikre gode konkurrencevilkår for vores erhvervsliv og holde fokus på, at alle dele af landet skal med.
Derfor har det været vigtigt for Venstre at sikre videreførelsen af bredbåndspuljen, så vi fortsat kan understøtte udbredelsen af hurtigt bredbånd i hele Danmark.
Det er kun et udpluk af, hvad vi vil.
Håndteringen af inflationen er hovedpunktet, men vær forvisset om, at for Venstre og regeringen er ambitionerne langt ud over, hvad vi kan med denne finanslov.